|  |
| --- |
| **РЕПУБЛИКА СРБИЈА –ОПШТИНА РАЧА** |
| **ОПШТИНСКО ВЕЋЕ ОПШТИНЕ РАЧА** |

**Број:46-105/2024-II-01**

**Датум:27.08.2024. године.**

На основу члана 46. става 1. тачке 1) Закона о локалној самоуправи (“Сл. гласник РС”, број 129/2007, 83/2014-др. закон, 101/2016 др. закон, 47/2018 и 111/2021 – др.закон), члана 71. става 1. тачке 1) Статута општине Рача ("Сл. гласник општине Рача", број 3/2019) и члана 2. става 1. тачке 1) Пословника о раду Општинског већа ("Сл. гласник општине Рача", број 22/20, 8/22 и 9/24), а у вези са чланом 30. Закона о јавној својини ( "Службенигласник РС", број 72/2011, 88/2013, 105/2014, 104/2016-др.закон, 108/2016, 113/2017, 95/2018 и 153/2020), чланом 99.Закона о планирању и изградњи ( "Службени гласник Републике Србије", број: 72/2009, 81/2009-испр., 64/2010-одлука УС, 24/2011, 121/2012,42/2013-одлука УС, 50/2013-одлука УС, 98/2013-одлука УС, 132/2014, 145/2014, 83/2018, 31/2019, 37/2019-др. закон, 9/2020, 52/2021 и 62/2023), чланом 3. ставом 1. тачком 3) Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник РС“, број 16/2018 и 79/2023), чланом 71. ставом 1. тачком 1) Статута општине Рача (''Службени гласник општине Рача", број: 3/2019 ) и чланом 15. ставом 1. Одлуке о прибављању, располагању, управљању и коришћењу ствари у јавној својини општине Рача („Службени гласник општине Рача“, број 3/2021), Општинско веће општине Рача, на седници одржаној дана 27.08.2024. године, утврдило је предлог:

**О Д Л У К Е**

**О ПОКРЕТАЊУ ПОСТУПКA ОТУЂЕЊА НЕПОКРЕТНОСТИ ИЗ ЈАВНЕ СВОЈИНЕ ОПШТИНЕ РАЧА И ПРИБАВЉАЊА НЕПОКРЕТНОСТИ У ЈАВНУ СВОЈИНУ ОПШТИНЕ РАЧА НЕПОРЕДНОМ ПОГОДБОМ ПУТЕМ РАЗМЕНЕ**

**Члан 1.**

Овом Одлуком **ПОКРЕЋЕ СЕ** поступак отуђења непокретности из јавне својине општине Рача и прибављања непокретности у јавну својину општине Рача, непосредном погодбом, путем размене, тако што општина Рача, као носилац права својине на **кп.бр. 475/3 КО Рача**, градско грађевинско земљише, по култури земљиште уз зграду и други објекат, у површини од 306 м2, уписана у л.н. број 1201 КО Рача, са уделом 1/1, исту преноси у својину Саши Гавриловићу из Бораца, лк.бр. 008461143, а за узврат Саша Гавриловић, власник **кп.бр. 246/1 КО Рача**, пољопривредно земљиште, по култури њива 4 класе, у површини од 3204 м2, уписана у л.н. број 1180 КО Рача, са уделом 1/1, исту преноси у јавну својину општине Рача.

**Члан 2.**

Пренос својине са једног власника на другог власника, непосредном погодбом, путем размене, врши се у интересу општине Рача, јер постоји потреба за проширењем гробља у Рачи, а наведена парцела власника Саше Гавриловића налази се изнад гробља и најпогоднија је за сахрањивање мештана општине Рача.

**Члан 3.**

Наведене катастарске парцеле које су предмет размене, нису истих површина и карактеристика, па самим тим немају ни исте вредности и на основу Извештаја о процени вредности непокретности достављеног од стране овлашћеног вештака грађевинске струке, утврдиће се вредност предметних катастарских парцела.

Размена ће се извршити уз одређену доплату разлике у цени, процењене од стране вештака грађевинске струке.

**Члан 4.**

Ова одлука ступа на снагу наредног дана од дана доношења, а иста се објављује у „Службеном гласнику општине Рача“.

**О б р а з л о ж е њ е**

Општина Рача је заинтересована за предметну размену непокретности, а како се кп.бр. **475/3 КО Рача**, која је у власништву општине Рача налази између приватних парцела, на којима су изграђене породично стамбене јединице и ова парцела се користи као пролаз, која је географски неправилног облика и нема конкретну намену, док се парцела **кп.бр. 246/1 КО Рача**, која је у власништву Гавриловић Саше из Бораца, налази изнад рачанског гробља, граничи се са гробљем и надгробним споменицима и делом је заузета самоиницијативно од стране мештана општине Рача.

Како постоји потреба за проширењем рачанског гробља, при чему би се решили вишегодишњи проблеми са гробним местима, ова размена би била у најбољем интересу општине Рача.

Обзиром да наведене катастарске парцеле нису истих површина и вредности, размена ће се извршити уз одређену доплату разлике у цену, процењене од стране вештака грађевинске струке.

На основу свега изнетог одлучено је као у изреци ове одлуке.

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Доставити:**

* Скупштини општине Рача;
* а/а.